b'\n_START_ARTICLE_\nGustave Eiffel\n_START_PARAGRAPH_\nAlexandre Gustave Eiffel [al\xc9\x9bk\xcb\x88s\xc9\x91\xcc\x83d\xca\x80 gys\xcb\x88ta\xcb\x90v \xc9\x9b\xcb\x88f\xc9\x9bl] (15. joulukuuta 1832, Dijon \xe2\x80\x93 27. joulukuuta 1923, Pariisi) oli ranskalainen sillanrakennusinsin\xc3\xb6\xc3\xb6ri, joka tunnetaan Eiffel-tornin rakentajana. Torni rakennettiin Pariisin vuoden 1889 maailmann\xc3\xa4yttelyn yhteyteen. Moderneista rakennusmateriaaleista ja rakenteista kiinnostunut Eiffel suunnitteli my\xc3\xb6s New Yorkin Vapaudenpatsaan tukirakenteet sek\xc3\xa4 useita siltoja ja muita rakennuksia.\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nEiffel syntyi Dijonissa. Sukunimi Eiffel oli otettu k\xc3\xa4ytt\xc3\xb6\xc3\xb6n saksalaisen B\xc3\xb6nickhausen-suvun j\xc3\xa4senten muuttaessa Ranskaan 1700-luvulla, koska ranskalaiset eiv\xc3\xa4t osanneet lausua alkuper\xc3\xa4ist\xc3\xa4 nime\xc3\xa4. Eiffel-nimi tulee Nettersheimin kaupungissa Nordrhein-Westfalenissa sijaitsevasta Eifel-vuoresta. Eiffelin \xc3\xa4idin menestyv\xc3\xa4 hiilibisnes salli Eiffelin opiskella kemiaa \xc3\x89cole Centrale des Arts et Manufactures -koulussa Pariisissa. Eiffel aikoi ottaa haltuun set\xc3\xa4ns\xc3\xa4 kemiantehtaan, mutta joutui luopumaan ajatuksesta perheriitojen takia. Eiffel vaihtoi metallinmuokkausalalle ja meni t\xc3\xb6ihin yritykseen, joka suunnitteli rautatiesiltoja.\n_START_SECTION_\nUra\n_START_PARAGRAPH_\nCharles Nepveu antoi 1856 Eiffelille ensimm\xc3\xa4isen ty\xc3\xb6n, jossa t\xc3\xa4m\xc3\xa4 toimi rautatiesiltojen ty\xc3\xb6maiden johtajana ymp\xc3\xa4ri Ranskaa. H\xc3\xa4nen ensimm\xc3\xa4inen suuri ty\xc3\xb6maansa oli 500-metrinen Pont de Bordeaux -rautatiesilta, joka valmistui 1860. Vuonna 1866 Eiffel k\xc3\xa4ynnisti oman suunnittelu- ja rakennusyhti\xc3\xb6ns\xc3\xa4 G. Eiffel et Cie. Eiffel suunnitteli ja toteutti joukon siltoja Ranskaan ja alkoi saada mainetta muuallakin. Suunnittelukilpailun perusteella Eiffelin yhti\xc3\xb6 valittiin rakentamaan j\xc3\xa4nnev\xc3\xa4lilt\xc3\xa4\xc3\xa4n 160-metrinen rautatiesilta Portoon. 1877 valmistunut Ponte Maria Pia -silta ylitt\xc3\xa4\xc3\xa4 Dourojoen ja yhdist\xc3\xa4\xc3\xa4 Porton rautateitse Lissaboniin._NEWLINE_1870- ja 80-luvut olivat ammatillisesti Eiffelin kulta-aikaa. H\xc3\xa4n suunnitteli suurien siltojen lis\xc3\xa4ksi pienempi\xc3\xa4, paikalla koottavia "siltarakennussarjoja" sek\xc3\xa4 patoj\xc3\xa4rjestelmi\xc3\xa4, aallonmurtajia, paviljonkeja ja rautatieasemia. Vuonna 1877 Eiffel kuitenkin menetti nuoren vaimonsa Marguerite Gaudelet\'n, jonka kanssa h\xc3\xa4nell\xc3\xa4 oli viisi lasta. Gustave Eiffel suunnitteli my\xc3\xb6s ranskalaisten Yhdysvalloille 1886 lahjoittaman Vapaudenpatsaan sis\xc3\xa4iset tukirakenteet sek\xc3\xa4 Nizzan observatotion kupolin._NEWLINE_Kun vuoden 1889 maailmann\xc3\xa4yttely l\xc3\xa4hestyi, sai Eiffel hyv\xc3\xa4ksytetty\xc3\xa4 aikaisemmin Barcelonan maailmann\xc3\xa4yttelyst\xc3\xa4 hyl\xc3\xa4tyn tornisuunnitelmansa rakentamisen. Rakentajansa mukaan nimetty takorautaosista koottu keh\xc3\xa4rakenteinen 300 metri\xc3\xa4 korkea Eiffel-torni rakennettiin vuosina 1887\xe2\x80\x931889. Eiffel-torni oli tarkoitus purkaa maailmann\xc3\xa4yttelyn j\xc3\xa4lkeen, mutta se s\xc3\xa4\xc3\xa4stettiin. Vaikka tornista ei alkujaan pidetty, siit\xc3\xa4 on tullut hyvin merkitt\xc3\xa4v\xc3\xa4 maamerkki._NEWLINE_Vuonna 1887 Eiffel oli mukana Panaman kanavan rakennusprojektissa, jota johti Ferdinand de Lesseps. Tarkoituksena oli rakentaa kanava Panaman kannaksen yli Karibianmerelt\xc3\xa4 Tyynelle valtamerelle. Eiffel suunnitteli kanavan sulut. Kanavaprojekti ep\xc3\xa4onnistui, sill\xc3\xa4 malaria, keltakuume, muut taudit, rakennusvirheet, tulvat ja onnettomuudet vaikeuttivat suuresti ty\xc3\xb6ntekoa._NEWLINE_Eiffel oli suunnitellut vuonna 1891 sortuneen sveitsil\xc3\xa4isen M\xc3\xbcnchensteinin rautatiesillan. Onnettomuudessa kuoli 78 ihmist\xc3\xa4, ja se on Sveitsin pahin rautatieonnettomuus._NEWLINE_Eiffelin maine k\xc3\xa4rsi vuonna 1892 paljastuneen Panama-skandaalin yhteydess\xc3\xa4, vaikka h\xc3\xa4n ei ollut vastuussa kanavayhti\xc3\xb6n taloudellisista vaikeuksista ja niihin liittyneest\xc3\xa4 lahjonnasta. Vuonna 1893 h\xc3\xa4net tuomittiin yhti\xc3\xb6n johtajien kanssa sakkoihin ja vankeuteen varojen v\xc3\xa4\xc3\xa4rink\xc3\xa4yt\xc3\xb6st\xc3\xa4, mutta valitusoikeus kumosi tuomion._NEWLINE_El\xc3\xa4m\xc3\xa4ns\xc3\xa4 viimeiset 30 vuotta Eiffel k\xc3\xa4ytti tieteellisiin tutkimuksiin. H\xc3\xa4n etsi erilaisia k\xc3\xa4ytt\xc3\xb6tapoja nime\xc3\xa4\xc3\xa4n kantavalle tornille, johon tuli s\xc3\xa4\xc3\xa4asema ja radioantenni. H\xc3\xa4n ker\xc3\xa4si s\xc3\xa4\xc3\xa4havaintoja monista rakennelmistaan ja tutki aerodynamiikkaa muun muassa rakentamiensa tuulitunneleiden avulla._NEWLINE_Gustave Eiffel on haudattu Levallois-Perret\'n hautausmaalle Pariisin esikaupunkialueelle.'